Kitsbank by Pta-vulstasie opgeblaasArgieffoto: Nico Strydom ŉ Kitsbank is Dinsdagaand by ŉ vulstasie in die ooste van Pretoria opgeblaas en ŉ onbekende bedrag kontant is geroof. Kapt. Ilze Jones, woordvoerder van die Garsfontein-polisie, het gesê vyf gewapende mans met klapmusse aan, het omstreeks 22:40 op die Total-vulstasie in Rossouwstraat in Murrayfield toegeslaan. “Die verdagtes het met ŉ voertuig by die vulstasie opgedaag. Hulle het die personeellede oorweldig en almal na die agterkant van die winkel gedwing,” het Jones gesê. Van die verdagtes het begin om die kluis agter die toonbank en die kitsbank binne die winkel te beskadig. “Hulle het daarna die kitsbank opgeblaas en met ŉ onbekende bedrag geld van die toneel gevlug.” Een werker het ligte beserings opgedoen toe hy deur die verdagtes rondgestamp is. Daar word ook vermoed dat een van die verdagtes weens die ontploffing beserings aan sy gesig opgedoen het. Die Garsfontein-polisie ondersoek die saak. Niemand is nog in verband met die voorval in hegtenis geneem nie.